b'\n_START_ARTICLE_\nGori\xc5\xa1ki muzej\n_START_PARAGRAPH_\nGori\xc5\xa1ki muzej je pokrajinski splo\xc5\xa1ni muzej, ki se prvenstveno ukvarja z varovanjem in prou\xc4\x8devanjem premi\xc4\x8dne kulturne dedi\xc5\xa1\xc4\x8dine na Gori\xc5\xa1kem. Ustanovljen je bil leta 1952. Sede\xc5\xbe ima na Gradu Kromberk pri Novi Gorici.\n_START_SECTION_\nDejavnost\n_START_PARAGRAPH_\nGori\xc5\xa1ki muzej deluje na obmo\xc4\x8dju Gori\xc5\xa1ke in pokriva ozemlje enajstih primorskih ob\xc4\x8din. Zaradi obmejne lege se povezuje s sorodnimi italijanskimi kulturnimi ustanovami v Furlaniji-Julijski krajini. _NEWLINE_Za raziskovanje domoznanske problematike gradi knji\xc5\xbenico z domoznansko literaturo v slovenskem in italijanskem jeziku. Rezultate raziskav objavlja v svojem zborniku Gori\xc5\xa1ki letnik in lastnih publikacijah. _NEWLINE_V muzeju so zastopane vse muzejske stroke, in sicer na oddelkih za arheologijo, zgodovino, etnologijo, umetnostno zgodovino, konservatorsko-restavratorske delavnice, avdiovizualno dokumentacijo in prezentacijo nematerialne kulturne dedi\xc5\xa1\xc4\x8dine.\n_START_SECTION_\nZgodovina muzeja\n_START_PARAGRAPH_\nGori\xc5\xa1ki muzej je bil ustanovljen z odlo\xc4\x8dbo Okrajnega ljudskega odbora Gorica septembra 1952. Njegov sede\xc5\xbe je bil sprva v solkanski osnovni \xc5\xa1oli, tri leta kasneje so sede\xc5\xbe preselili na grad Kromberk. Leta 1958 se je Gori\xc5\xa1kemu muzeju pridru\xc5\xbeil Tolminski muzej skupaj z muzejsko zbirko Gregor\xc4\x8di\xc4\x8deva rojstna soba na Vrsnem in muzejsko zbirko v Trenti. V naslednjih letih se je dejavnost Gori\xc5\xa1kega muzeja raz\xc5\xa1irila v zgornjo Vipavsko dolino in na Kras, kjer so nastale nove dislocirane muzejske zbirke. Leta 2000 se je Tolminska muzejska zbirka osamosvojila in deluje kot samostojni javni zavod.\n_START_SECTION_\nGrad Kromberk\n_START_PARAGRAPH_\nPlemi\xc5\xa1ka dru\xc5\xbeina Coronini von Cronberg je grad zgradila domnevno v za\xc4\x8detku 17. stoletja (1609), delno na temeljih starej\xc5\xa1ega gradu iz 13. stoletja. Dvonadstropna grajska stavba je po zasnovi in videzu renesan\xc4\x8dna. Sestavlja jo osrednje poslopje skoraj kvadratnega tlorisa, na vogalih ima \xc5\xa1tiri stolpe. V obeh svetovnih vojnah je grad pogorel. Po\xc5\xbear je uni\xc4\x8dil notranjo opremo, knji\xc5\xbenico in arhiv. Obse\xc5\xbena obnovitvena dela je grad do\xc5\xbeivel po letu 1954, ko se je vanj naselil Gori\xc5\xa1ki muzej._NEWLINE_V grajskem parku in pritli\xc4\x8dni vhodni ve\xc5\xbei je manj\xc5\xa1i lapidarij, v katerem je ve\xc4\x8d grbov gori\xc5\xa1kih plemi\xc5\xa1kih dru\xc5\xbein. V prvem nadstropju je stalna razstava umetnostnozgodovinskega in kulturnozgodovinskega oddelka: galerija starej\xc5\xa1e umetnosti, kulturnozgodovinski oddelek s poudarkom na slikarstvu 19. stoletja s slikami Franca Kav\xc4\x8di\xc4\x8da in Jo\xc5\xbeefa Tominca. Glavni prostor v tem delu je namenjen porokam. V drugem nadstropju so ob\xc4\x8dasne arheolo\xc5\xa1ke, zgodovinske in etnolo\xc5\xa1ke razstave tematskega zna\xc4\x8daja. _NEWLINE_Namen muzejske zbirke na Gradu Kromberk je, da poda vsaj delno podobo zgodovinskega, kulturnega in dru\xc5\xbebenega razvoja od najstarej\xc5\xa1ih \xc4\x8dasov do danes na obmo\xc4\x8dju delovanja te ustanove.\n_START_SECTION_\nGori\xc5\xa1ki letnik\n_START_PARAGRAPH_\nGori\xc5\xa1ki muzej od leta 1974 izdaja zbornik Gori\xc5\xa1ki letnik, ki je vsakoletna periodi\xc4\x8dna publikacija, v kateri zunanji in notranji strokovni sodelavci objavljajo strokovne \xc4\x8dlanke in prispevke krajevnega pomena s podro\xc4\x8dja zemljepisa, zgodovine, etnologije, arheologije, umetnostne zgodovine, literarne zgodovine in drugih dru\xc5\xbebenih ved.'